באטמן – חלק 2

באטמן – חלק 2 (באנגלית: The Batman – Part II) הוא סרט גיבורי-על אמריקאי המבוסס על דמותו של באטמן מבית DC קומיקס. את הסרט עתיד לביים ולהפיק מאט ריבס, והוא משמש כסרט המשך לסרט "באטמן".

הסרט עתיד לעלות לאקרנים ב-1 באוקטובר 2027.

צוות השחקנים והדמויות
 רוברט פטינסון – ברוס ויין / באטמן, מיליארדר מתבודד שמגן על גות'אם סיטי תחת זהותו של באטמן.
 אנדי סירקיס – אלפרד פניוורת', משרתו האישי ויד ימינו הנאמן של ברוס ויין, לו הוא משמש כמנטור.
 ג'פרי רייט – ג'יימס גורדון, בן בריתו של באטמן במשטרת גות'אם סיטי.
 פול דנו – אדוארד נשטון / איש החידות, רוצח סדרתי ו לשעבר ששם לו למטרה את בני המעמד העליון של גות'אם סיטי, ואף שידר בשידור חי את פשעיו.
 קולין פארל – אוסוולד "אוז" קובלפוט / הפינגווין, מאפיונר בעל מראה כבד דמוי-פינגווין, מנהל מועדון הלילה "אייסברג לאונג'" ויד-ימינו לשעבר של קרמיין פלקונה, שעושה את דרכו במעלה עולם הפשע של גות'אם סיטי.
 סבסטיאן סטן – הארווי דנט
 סקרלט ג'והנסון
בנוסף, עתיד בארי קיוגאן לשוב לגלם את דמותו של הג'וקר, אויבו המושבע של באטמן האסור ב"ארקהם אסיילום".

הפקה
פיתוח
במאי 2019, נמסר כי הסרט "באטמן" עתיד להיות הראשון בטרילוגיה חדשה שתאתחל את סרטי "באטמן", וכי חברת ההפקה "WarnerMedia" מתכננת להקים יקום משותף עבור הטרילוגיה, שתתקיים בנפרד מהיקום הקולנועי של DC. בנובמבר 2019, דווח כי חברי צוות ההפקה הוחתמו על חוזים לצורך זמינות עבור פרויקטים עתידיים פוטנציאליים הקשורים לסרט. בדצמבר 2021, חשף רוברט פטינסון שיש לו רעיונות עבור פיתוח דמותו של באטמן בסרטים עתידיים פוטנציאליים, בעוד שהמפיק דילן קלארק הצהיר כי הסרט הראשון יניח את הבסיס ויכין את הרקע עבורם. בפברואר 2022, נמסר כי פטינסון והבמאי מאט ריבס הביעו עניין בהצגת דמויותיהם של מסדר הינשופים, איש לוח השנה ומיסטר פריז כאנטגוניסטים בסרט ההמשך הפוטנציאלי.

בכנס הסינמה-קון שנערך ב-26 באפריל 2022, אושר רשמית על ידי ריבס במהלך הפאנל של "האחים וורנר" על הפקתו של הסרט. בנוסף, נמסר כי אל הפקת הסרט ישובו ריבס ופטינסון. עם זאת, שובו של ריבס להפקת סרט ההמשך טרם הייתה מובטחת ותהליך המשא ומתן נמשך זמן רב מהצפוי, בין השאר בשל רכישת WarnerMedia על ידי חברת דיסקברי. שהקימה את "האחים וורנר דיסקברי" באותו הזמן. באוגוסט, נמסר כי ריבס חתם על חוזה זכויות ראשונים עם "Warner Bros. Pictures Group". במקביל, נמסר כי התסריטאי מאטסון טומלין יהיה שותף לכתיבת התסריט עם ריבס, לאחר שעשה זאת בעבר ללא קרדיט בסרט הראשון, וכי תהליך הכתיבה עתיד להתחיל בשבועות הקרובים. ריבס גם חידש את החוזה שלו עם אולפני הטלוויזיה של "האחים וורנר", אצלם הוא התעתד להפיק את "הפינגווין" וסדרה נוספת שתעסוק בבית החולים הפסיכאטרי "ארקהם אסיילום" עבור שירות הזרמת המדיה "HBO Max"; חרף חתימת החוזה, טרם היה ברור אם הסדרה הפוטנציאלית על "ארקהם אסיילום" תופק, במיוחד לאחר שנמסר על ביטול הסרט "באטגירל" על אף היותו מוכן להפצה בשרתי "HBO Max".

באוקטובר 2022, נמסר על העברת הפיקוח על תוכניהם העתידיים של אולפני די.סי והיקום הקולנועי של DC לידיהם של ג'יימס גאן ופיטר ספרן; משכך, טרם היה ברור אם הפרויקטים המתוכננים של ריבס עבור דמותו של באטמן יועברו לשליטתם של השניים, או לפיקוחם של יושבי ראש "האחים וורנר", מייקל דה לוקה ופמלה אבדי. מ"וראייטי" דווח כי הסרט עתיד לעלות לאקרנים רק בשנת 2025, שכן עבודתו של ריבס על התסריט טרם הושלמה. בנובמבר 2022, אישר גאן כי "אולפני די.סי" יפקחו על כל הפקותיהם העתידיות של DC, ועל כך שיצר קשר עם ריבס לגבי הפרויקטים שלו, בעוד ששרה אוברי, ראש מחלקת התכנים המקוריים של "HBO Max", הצהירה ש"הפינגווין" יתרחש זמן קצר לפני אירועי סרט ההמשך. בדצמבר 2022, דיווחה "וראייטי" שגאן וספרן בחנו הפוטנציאל לשלב את תוכניותיו של ריבס עם תוכניותיהם עבור היקום המשותף, לפני שהצהיר גאן בהמשך שמדובר בדיווח "שגוי לחלוטין" וכי הוא מכבד את החלטתו של ריבס לשמור על סרטי "באטמן" שבבימויו נפרדים משאר היקום הקולנועי העתידי של DC. בינואר 2023, הצהיר ריבס הצהיר על פגישותיו עם גאן וספרן במטרה לדון בתוכניותיו עבור דמותו של באטמן, ובנוסף אישר את כתיבת התסריט לצד טומלין, וכי המיני-סדרה תוביל לתוכניות פוטנציאליות עבור סרט ההמשך.
פרה פרודקשן
בינואר 2023, נחשף שמו הרשמי של הסרט: "The Batman – Part II" (ובתרגום חופשי: "באטמן – חלק 2"). לצד אישור שמו הרשמי של הסרט, הודיע גאן כי הסרט, יחד עם פרויקטים אחרים שלא מתאימים ליקום הקולנועי החדש של DC, ימותגו כסרטי "DC Elseworlds" המתקדם. בדומה לספרי הקומיקס של DC קומיקס שהופצו תחת מותג "Elseworlds". בפברואר 2023, הצהיר קולין פארל על רצונו לשוב לגלם את דמותו של אוסוולד קובלפוט / הפינגווין בסרט, בעוד שריבס אישר את שובו של אנדי סירקיס לגילום דמותו של אלפרד פניוורת'. במרץ 2023, נמסר כי בארי קיוגאן ישוב לגלם את דמותו של הג'וקר, וכי בסרט תופיע דמותו של פני חימר כאחד האנטגוניסטים. ביוני 2023, נמסר על דחיית צילומי הסרט בעקבות שביתת גילדת התסריטאים האמריקאית ב-2023 למרץ 2024, אם כי דווח בנוסף כי דחייה זו אינה עתידה להשפיע על תאריך עליית הסרט לאקרנים. על פי דיווחים נוספים, נמסר כי השחקנים ג'וש הרטנט וג'ואל אדגרטון הם מועמדים מובילים לגילום דמותו של הארווי דנט, וכי לדמותו קיימת הפוטנציאל להפוך לאלטר אגו של דו-פרצוף במהלך הסרט. בנוסף, יצר ריבס קשר עם צלם הסרט הקודם, גריג פרייזר, בנוגע לצילום הסרט; וניהל דיונים עם טומלין על דחיפת גבולות קשת העלילה בהשוואה לעלילת הסרט הקודם.

כאשר הסתיימה שביתת התסריטאים בספטמבר 2023, נמסר כי אולפני האחים וורנר עתידים לחדש את עבודת הפרה פרודקשן בקרוב. בתחילת 2024, נחשף שפול דנו, פארל וג'פרי רייט ישובו לגלם את דמויותיהם של אדוארד נשטון / איש החידות, הפינגווין, וג'יימס גורדון. בנוסף, הביע רייט עניין בכך שדמותו של גורדון תעלה בסולם הדרגות במשטרת גות'אם סיטי במהלך הסרט.

צילומים
צילומי הסרט עתידים להתחיל במאי 2026, באולפני האחים וורנר שבליבסדן. במקור, התעתדו הצילומים להתחיל ב-23 בנובמבר 2023.

הפצה
הסרט עתיד לעלות לאקרנים ב-1 באוקטובר 2027. במקור, נמסר כי הסרט עתיד לעלות לאקרנים ב-2 באוקטובר 2026, ולפני כן ב-3 באוקטובר 2025.

קישורים חיצוניים

הערות שוליים

קטגוריה:באטמן: סרטים
קטגוריה:סרטי גיבורי-על
קטגוריה:סרטי דרמה אמריקאיים
קטגוריה:סרטי האחים וורנר
קטגוריה:סרטי הרפתקאות אמריקאיים
קטגוריה:סרטי המשך אמריקאיים
קטגוריה:סרטי מאט ריבס
קטגוריה:סרטי מותחן פסיכולוגיים
קטגוריה:סרטי מסתורין אמריקאיים
קטגוריה:סרטי מתח אמריקאיים
קטגוריה:סרטי פעולה אמריקאיים
קטגוריה:סרטי פשע אמריקאיים
קטגוריה:סרטים אפלים
קטגוריה:סרטים שצולמו באנגליה